શનિ મંદિર ઉપર શિખર કે ગુંબજ જેવું કશું જ નથી. તેની ચારે બાજુ ફરતી દીવાલો છે. કદાચ અગાઉ કદાચ મંદિર બનાવેલું હતું, પણ તેના પર થયેલા વિધર્મીઓના હુમલામાં ગુંબજ ભગ્ન થયું હશે! મંદિર આગળ કાળા રંગની લોખંડની ગ્રિલો લગાવેલી છે અને કાળા રંગની વિશાળ ધજા તેના પ્રતીક રૂપે ફરકે છે. સાથે આછા કેસરી રંગની ધજા લહેરાય છે. પ્રાંગણમાં વિરાટ મહાકાય વડનાં વૃક્ષો છે. તેની નિર્મળ શીતળ છાયામાં દર્શને આવતા શ્રદ્ધાળુઓ વિશ્રામ લે છે. દેખાવમાં તદ્દન સામાન્ય લાગતું શનિ મંદિર વિશ્વમાં વિખ્યાત બનતું જાય છે. શનિ મંદિરની છતમાં પથ્થરનું બનાવેલું શનિયંત્ર કંડારેલું છે. કુદરતી વાતાવરણ ધરાવતા આ સ્થળે એક બાજુ વિશાળ તળાવ આવેલું છે. ચોમાસામાં આ તળાવ પૂરેપૂરું ભરાઈ જાય છે ત્યારે નયનરમ્ય લાગે છે. મંદિરના ચોગાનમાં માનપુરી બાપુની સમાધિ આવેલી છે અને તેની આજુબાજુ મોટી સંખ્યામાં વારસાગત પૂજારીઓની સમાધિઓની દેરીઓ છે.